Frambakken

Frambakken, lokalt også kalt Midtbakken, var en hoppbakke i Brumunddal i Innlandet. Den ble brukt under hovedlandsrennet (NM) i 1913, da langrennsøvelsene gikk på Hamar. Bakken var eid av Brumunddal IL, og hadde ifølge Idrettsanlegg.no størrelse K65.

Historie
Skiklubben Fram ble stiftet i 1895, og gikk straks i gang med å bygge en hoppbakke. Den var klar til bruk vinteren 1896, men snømangel gjorde at åpningsrennet først kunne holdes 7. februar 1897. Ingvald Kolden hoppet lengst i åpningsrennet med 23 meter. Hopprennet under hovedlandsrennet 1913 ble arrangert i Frambakken, med lengste hopp 41 meter.Aftenposten: Hovedlandsskirendet i Frambakken i Brummundalen (25. februar 1913, s. 1, digitalisert av Nasjonalbiblioteket) Rennet ble bivånet av rundt 10 000 tilskuere, deriblant kong Haakon VII.

I et landsrenn (nasjonalt renn) i Frambakken i 1910 skal Sigurd Brevig (eller Brevik) ha hoppet 54 meter.På ski i Hedmark i 100 år, s. 55Brumunddal IL: Historikk Det var i så fall hele 9 meter lengre enn det som i dag vanligvis anerkjennes som verdensrekord på den tiden.Se blant annet Skisprungschanzen-Archiv: Ski flying world records (besøkt 28. mai 2012) Imidlertid nevnes det i en artikkel i Aftenposten i 1913 at rekordhoppet i Frambakken var 51 meter,Aftenposten: Norges skiforbunds hovedlandsrend (29. januar 1913, s. 2, digitalisert av Nasjonalbiblioteket) og i sin artikkel i samme avis om hovedlandsrennet 1913 mer enn antyder den kjente idrettslederen Fritz Huitfeldt at langhoppet var et fall.

Oplandske Skistevne ble arrangert i Brumunddal i 1911, med hopprenn i Frambakken. I 1921 fikk Skiklubben Fram i stand en leieavtale på 99 år med grunneier Olaf Stenbakken for området der Frambakken lå. Skiklubben Fram og Frem IL slo seg sammen til nye Fram IL i 1924. Under Framrennet 21. februar 1926 ble bakkerekorden forbedret til 52 meter av Sverre Snilsberg og Bjarne Eriksen. På 1930-tallet ble hoppbakken forbedret, og det ble satt opp nye tribuner for 300 tilskuere i 1935. Kaare Walberg satte ny bakkerekord med 58 meter under et landsrenn i 1931, og forbedret rekorden senere til 62 meter.

Fram IL og AIL slo seg sammen til Brumunddal IL i 1945. I 1953 ble Opplandske Skistevne igjen arrangert i Brumunddal, og Arvid Amdahl satte bakkerekord med 68 meter.

Frambakken var i bruk fram til begynnelsen av 1990-tallet.

Kilder
Brumunddal IL: Historikk Brumunddal IL  (besøkt 28. mai 2012)
Thorbjørn Bakken: På ski i Hedmark i 100 år. Trysil-forlaget 1999. ISBN 82-91352-31-3. s. 37, 39, 41 og 55 (digitalisert av Nasjonalbiblioteket)
Beskrivelse av geocache i Frambakken (besøkt 28. mai 2012)
Idrettsanlegg.no: Frambakken

Kategori:Tidligere hoppbakker i Norge
Kategori:Skianlegg i Innlandet
Kategori:Sport i Ringsaker
Kategori:Byggverk i Ringsaker
Kategori:Tidligere byggverk i Innlandet
Kategori:Tidligere idrettsanlegg i Innlandet